Te ni̱ ja̱koyo‑ya̱ ɨngá lado mar ndañúu̱ Gadara.
Te ni̱ kenda‑ya̱ iní barco‑ún.
Te onde̱ veꞌe añú ni̱ kenda ɨɨn cha̱a táꞌa̱n tachi̱ kíni,
te ni̱ ketáꞌan‑ni‑de jíín‑yá.
Te ncháá‑de ma̱ꞌñú véꞌe añú.
Te tú ni ɨɨn kúndéé kúꞌni̱‑de jíín cadena.
Chi̱ kuaꞌa̱ xáa̱n jínu ni̱ nuꞌni̱‑de jíín manea jíín cadena.
Ko cadena‑ún,
ndɨꞌɨ‑ni ni̱ jaꞌnu̱ sava‑de.
Te manea‑ún,
ndɨꞌɨ‑ni ni̱ kukuáchí ní sáꞌa‑de.
Te tú ni ɨɨn kúndéé jíín‑de kaꞌnu̱‑de.
Te ta̱ká kɨvɨ̱ ndúú ñúú‑ni jíka‑de yuku jíín máꞌñú véꞌe añú.
Te kána jíín‑de,
te stují‑dé máá‑de jíín yúu̱.
Te ni̱ jini̱‑de ja̱ á jíká‑ga̱ va̱i Jesús.
Te ni̱ chaa‑de corre kuaꞌa̱n‑de nuu̱‑yá.
Te ni̱ jukuiñi̱ jítɨ́‑de nuu̱‑yá.
Te ni̱ kana kóꞌó‑de:
Na̱ún sáꞌa‑ní jíín‑ná Jesús,
Se̱ꞌe Dios,
Iꞌa̱ kúñáꞌnu xaa̱n.
Káꞌa̱n nda̱ꞌú‑ná jíín‑ní onde̱ jíín Dios,
ma̱ xndóꞌo‑ní náá,
áchí‑de.
Chi ni̱ kaꞌa̱n‑ya̱:
Tachi̱ kíni,
kenda kiꞌi̱n‑ro̱ iní cha̱a yáꞌa,
áchí‑ya̱.
Te ni̱ jika̱ tu̱ꞌún‑yá‑de:
Na̱ún nání‑ró.
Te máá‑de,
ni̱ kaꞌa̱n‑de:
Cha̱a kuaꞌa̱ xáa̱n nání‑ná,
chi̱ kuaꞌa̱‑ná íó,
áchí‑de.
Te ni̱ kaꞌa̱n nda̱ꞌú‑de jíín‑yá ja̱ má kíñiꞌin‑ya̱‑dé ñuu̱‑ún kiꞌi̱n‑de.
Te yani yuku yúan íó ɨɨn tɨkuꞌni̱ káꞌnu kɨnɨ̱ kájitu‑tɨ̱.
Te tachi̱ kíni‑ún,
ni̱ kakaꞌa̱n nda̱ꞌú jíín‑yá:
Tájí‑ní náá ná kíngoyo‑ná kɨ̱vɨ‑ná ini̱ kɨnɨ̱ yúan,
áchí.
Te Jesús,
ni̱ ja̱ꞌa‑ya̱ túꞌun.
Te ni̱ kenda tachi̱ kíni‑ún kájaꞌa̱n.
Te ni̱ kɨ̱vɨ koyo ini̱ kɨnɨ̱.
Te tɨkuꞌni̱ kɨnɨ̱‑ún,
ni̱ ka̱jungoyo‑tɨ̱ ɨ́ɨn yukáva onde̱ ini̱ mar.
Te kɨnɨ̱‑ún íó nátu̱ꞌun uu̱ mil‑tɨ̱.
Te nuu̱ mar ni̱ kajiꞌi̱‑tɨ̱.
Te cha̱a kándi̱to‑tɨ̱ yúan,
ni̱ ka̱jinu‑de.
Te ni̱ kaka̱stu̱ꞌún‑de nuu̱ ñúu̱ jíín núu̱ rancho.
Te ni̱ cha̱koyo ña̱yɨvɨ‑ún kánde̱ꞌé‑i na̱ún ní kuu.
Te ni̱ cha̱koyo‑i nuu̱ Jesús.
Te ni̱ kajini̱‑i nuu̱ cháa ni̱ ndoꞌo jíín tachí kíni‑ún.
Te kánchaa̱‑de,
ñúꞌun‑de saꞌma,
te a ni̱ nduva̱ꞌa xini̱‑dé.
Te ni̱ kayu̱ꞌú‑i.
Te cha̱a ni̱ kajini̱‑ún,
ni̱ kaka̱stu̱ꞌún‑de nuu̱ ñáyɨvɨ vái koyo ndasa ni̱ taꞌa̱n cha̱a ni̱ yi̱ꞌi tachi̱ kíni‑ún,
te ndasa ni̱ kuu jíín kɨnɨ́‑ún.
Te ni̱ ka̱kejáꞌá‑de ni̱ kakaꞌa̱n‑de jíín‑yá ja̱ ná kénda‑ya̱ ñúu̱‑de kiꞌi̱n‑ya̱.
Te ni̱ kɨ̱vɨ‑ya̱ iní barco.
Te cha̱a ni̱ taꞌa̱n tachi̱ kíni‑ún káꞌa̱n nda̱ꞌú‑de jíín‑yá,
ja̱ kúndee‑de jíín‑yá kuní‑de.
Ko Jesús,
tú ní jáꞌa‑ya̱ túꞌun,
chi ni̱ kaꞌa̱n‑ya̱ jíín‑de:
Kuánoꞌon véꞌe‑ró núu̱ táꞌan‑ró.
Te kani‑ró túꞌun ná ñáꞌnu xaa̱n tíñu ni̱ sáꞌa máá Jítoꞌo̱‑ro̱ jíín‑ró,
te ndasa ni̱ kundáꞌú ini̱‑ya̱ róó,
áchí‑ya̱.
Te ni̱ kee‑de kuaꞌa̱n‑de.
Te ni̱ kejáꞌá‑de ni̱ jacha̱‑de tu̱ꞌun ini̱ ñuu̱ Decápolis ná ñáꞌnu xaa̱n tíñu ni̱ sáꞌa Jesús jíín‑de.
Te ndivii ñáyɨvɨ yúan,
ni̱ ka̱naa iní‑i kájini tu̱ꞌun‑i.